**La Vălenii de Munte**

*Dunia Pălăngeanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La Vălenii de Munte

În patria lui Iorga

la Vălenii de Munte,

istoria se deschide

cu filele sfinte.

De dor și credință

mărețele fapte

luminează prin veacuri

din pagini de carte.

E aerul dulce

la Vălenii de Munte,

făclie e ziua

și nopțile scurte.

Te-așteaptă istorii

și roi de zidiri,

plutind prin noianul

etern de-amintiri.

Fluturând ca stindardul

cel mare și sfânt,

trece umbra lui Iorga

între cer și pământ. -